«Chest us domandi: di sei pastôrs che a pucin des lôr pioris, pastôrs tal mieç dal propri trop». Cun chestis peraulis – pôc papâls, ma tant evangjelichis – Pape Francesc, Vescul di Rome, si è presentât pe prime volte ai predis de sô Diocesi, pôc timp dopo de sô elezion.
Mi son vignudis indiments daurman, leint un biel librut publicât di Glesie furlane par celebrâ i siei prins 40 agns (l’anuari 2014, che si pues dicjamâ achì: www.glesiefurlane.org/anuari). Te publicazion si cjate, fra lis altris, il document fondatîf di Glesie furlane, prin at leterari di chel grant scritôr furlan che al è stât pre Toni Beline: un test di une bielece uniche, sei sot l’aspiet religjôs, che stilistic. Un at di crevadure totâl viers di une concezion conservadore de Glesie, che al à anticipât di 40 agns il spirt di Pape Francesc. Une profezie in prose leterarie che e ricuarde ai sorestants dai predis propit il dovê conciliâr di sei un dutun cu lis lôr pioris.
Ancje il moment storic e il parcè che al è stât scrit i fasin cuistâ, a distance di agns, potence profetiche. I fats a son sucedûts ai 28 di Avost dal 1974. Bonsignôr Alfredo Battisti, arcivescul di Udin, e il so ausiliâr Pizzoni, a vevin invidât ducj i predis de Cjargne a celebrâ une Messe te plêf mari di Sant Pieri di Cjargne. Dîs predis – fra chescj, pre Checo Placerean e pre Beline – a domandarin di celebrâ chê Messe par furlan. Ma i vescui no acetarin. Inalore, il trop di predis, par proteste, al firmà il document che o ai dit e, prime di messe, lu lassà sul altâr e al jessè fûr de glesie, fra il scandul gjenerâl. E jere nassude Glesie furlane.
Daûr vie, us torni a proponi chel test fûr par fûr.
«Lis sôs pioris a scoltin la sô vôs, al clame par non lis sôs pioris e lis mene fûr. Cuant che al à paradis fûr dutis lis sôs pioris, al cjamine denant di lôr e lis pioris i van daûr parcè che a cognossin la sô vôs. Ma no van daûr di un forest, anzit i scjampin, parcè che no cognossin la vôs dai forescj» (Zn 10, 3-5).
Si podeve spietâsi, di un che al tache il so vanzeli cul “Logos”, la Peraule (Zn 1,1 ss), un aceno ancje a la vôs, che e je colegade cu la peraule. Ma no mi somee che Zuan al dopri lis peraulis tant par jemplâ la pagjine, se al è vêr che al à vût sessante agns di timp par scrivi ce che al veve viodût e sintût.
E se al insist tant su la “vôs”, al vûl dî che e je une robe veramentri impuartante. Par altri cemût puedino lis pioris cognossi e diferenziâ un pastôr di chel altri, il vêr pastôr dal mercenari? Cjalant la muse, la persone. E di gnot? Sintint la vôs.
Al è duncje fondamentâl che il pastôr al feveli la lenghe de sô int, par un dovê di cussience. Nol è un lusso, un regâl, une degnazion, un plasê: al fâs part dai compits che si è liberamentri metût su pe schene in chê dì che al è deventât pastôr.
No si pues inmagjinâ un pastôr che al fevele cu la sô int cul interprit, come che no esist une mari che no cognossi la vôs e la lenghe dal fi. Dut ce che al servìs a cognossi plui a font lis pioris al è dovê dal pastôr di doprâ e, in primis, la lenghe. Cuant che o dîs “lenghe”, no dîs il fevelâ materialmentri, il cognossi il lengaç dal popul. No ducj chei che a fevelin francês a son francês ni ducj chei che a fevelin furlan a son furlans. La lenghe e pant un mût di pensâ, di resonâ, di vivi. E je une espression di dute la vite di un popul, presint e passade.
Come di fat e esist une ereditât fisiche e psicologjiche che si trasmet di ete in ete, cussì e esist une particolaritât etniche univoche, risultât di agnorums di liendis bielis e brutis, che si incroste aduès dal popul e lu fâs furlan, talian, todesc e cetera.
No si fâs discors di lenghe, ma di filusumie spirtuâl di dut un popul e naturalmentri, par esprimi cheste filusumie, e je indispensabil, ancje se no suficient, la lenghe.
Doprant un altri lengaç, la int si sint fûr dal so jessi, come disvistude o mudade cu la robe di chei altris, dislidrisade, gjavade dal so ambient esistenziâl, sparniçade framieç dai popui, sevi il talian, sevi il todesc, sevi il francês.
Se la lenghe e devente un fat di culture e no di vite, di folclôr e no di esperience, alore a àn reson chei che a fasin cjantâ lis vilotis pardut il mont. A vevin reson i Babilonês e i Idumeus, che a stiçavin i Ebreus a cjantâ lis lôr cjantis “ad flumina Babylonis”.
Però i Ebreus, cuntun grop sul stomi, a rispuindevin: «Cemût podìno cjantâ lis cjantis dal Signôr intune tiere foreste?» (Sal 137,4). Ve ce che e je la lenghe: e je la aghe pal pes, l’aiar pal cristian.
No si trate di cjampanilisims o di rivincitis su altris lengaçs, di pronunciaments politics o di ritirâsi sul Aventin; si trate di jessi se stes e vonde, e chest al è un dirit che nol ven concedût ni dal guvier ni dai partîts ni de Glesie. Al è un dirit di nature.
Alore, se lis pioris a àn chest lengaç, al è clâr che il pastôr al scuen sielzi: o fevelâ come la sô int e restâ pastôr, o fevelâdint une altre e deventâ forest. Se al devente un forest, nô no i traìn ni i fasìn dal mâl, però che al sepi che lis pioris «no van daûr di un forest, anzit i scjampin, parcè che no cognossin la vôs dai forescj» (Zn 10,5).
Fevelâ la lenghe dal popul al vûl dî jessi al servizi dal popul. Il Pastôr, chel vêr, nol è vignût a fâsi servî ma a servî, no a cjacaris ma cui fats: «Jo o rimet ancje la mê vite pes pioris» (v. 11). Al è un mistîr porco fâ i pastôrs: si riscje o di tignî pal paron e lâ cuintri des pioris o di tignî pes pioris e lâ cuintri dal paron.
Se il pastôr al fâs un calcul di interès, al sielç il paron; se al fâs un calcul di cussience, al sielç lis pioris. Bisugne che al sielzi (Mt 6,24). Nol pues lâ indenant ca e là, come un cjoc. Lis pioris a restaressin imbarlumidis, disorientadis, tant di preferî di jessi cence pastôr. Al à di sielzi tra chei che a scjafoin e chei che a son scjafoiâts, tra chei che a son sore e chei che a son sot, tra chei che a molzin e chei che a son molzûts.
E se al rive il lôf al à di frontâlu. E se il lôf al à metude aduès une piel di piore? Oh, il pastôr al à di diferenziâ un lôf di une piore, come che il contadin nol confont un cjariesâr cuntun cjastinâr! “Ex fructibus...” (Mt 7,15); cjalant ce che a produsin, cence lassâsi impressionâ des etichetis plui o mancul falsis.
Ancje il ragn e il mus a àn la crôs su pe schene, ma no son par chest catolics. A restin un ragn e un mus. Il pastôr al scuen cognossi i passons bogns e chei triscj e nol pues menâ, lui, lis pioris intune buse. Il Signôr che nus à clamâts (Zn 15,16) a passonâ, nus darà ancje la fuarce e il sintiment par jessi pastôrs cussients. E se si va in rotis cun cualchidun? Al è miôr comprometisi tal ben che no tal mâl. Se o lin cuintri cualchi partît o il Vatican pal ben des pioris, o cjaparìn une tonade in cheste vite, ma no in chê altre. Se invezit, par contentâ ducj e no sconsortâ nissun o varìn pôre di mostrâ la muse e di doprâ il baston e di difindi lis pioris, o restarìn cence pioris e cence Diu, cuntun sbrendul ros che al brusarà cun nô intal cjadalgjaul.
Il popul al cjale e al tâs, al sint e al rumie... fin che al è sglonf e in chê volte al piert il lum de reson, anzit al viôt plui clâr, al cjape cussience di jessi stât menât pal boro, e in chê dì no stin a preâ Diu che nus difindi. Lui al sarà di chê altre bande, cu lis sôs pioris, cul so popul e lu menarà Lui cun pazience e misericordie viers i passons dal cîl (Ez 34,1-11).
E nô nus cjataran in cualchi sterp, plens di pachis, vergognâts e cu la anime sporcje. Par chest il pastôr al scuen cognossi la lenghe: par capî la sô int, par confuartâle e consolâle, par difindile cuintri dai nemîs, “laris e brigants” (Zn 10,8), che a jentrin pal barcon e no pe puarte. Cognossi par passi e passi par salvâ.
Pa la cuâl no stait a vêse a mâl se no si sintìn di tradî la nestre cussience e la nestre int.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn